Выполнила:

Фамилия: Рамазанова

Имя: Гульназ

Отчество: Рахимяновна

Класс: 10

Школа: МОБУ СОШ №1 села Бакалы

Город(село): село Бакалы

Район: Бакалинский

Ф.И.О учителя: Газизова Гузалия Галикарамовна

 «Язын беренче тапкыр күк күкрәп яуган җылы яңгыр белән әңгәмә”.

Яңгыр.... Кеше күңеленә үтеп кереп, аның иң нечкә кылларын тибрәткән, елаткан да, шатландырган да табигатьнең үзенчәлекле күренеше син! Көзге яңгырлар ямансу, сагышлы, хәтта үзәккә үтә торган да була. Алар берничә көнгә сузыла, күкне болыт каплап ала, ялыктыра, кешеләрнең күңел халәтенә үтеп керә. Тизрәк туктатасы, дөньяны үзгәртәсе килә башлый. Табигатьне генә түгел, ә күңелне дә болыт каплый кебек. Бәлки кайберәүләргә мондый көннәр дә ошыйдыр. Миңа, нигәдер, ошап бетми. Ә яз, җәй көннәрендә явып үткән кыска вакытлы җылы яңгырны ничек яратуымны белсәгез! Шундый рәхәтлек, сафлык, пакълык кала ул яңгырлардан соң. Карлар эреп, беренче чәчкәләр пәйда булу, үләннәр төртеп чыгу, җылы яңгырлар яуганын күзәтү рәхәтлек, дәрт бирә. Моны бары тик авылда туып үскән, авылның саф һавасын сулап, кош тавышларын тыңлап, ялан тәпи урамнарында, урманнарында йөргән кеше генә аңлата аладыр.

* Исәнме, яңгыр тамчыларым, Туган ягыма, Иске Балыклыма да килеп җиттегезме? Мин сезнең белән кабат очрашуыма бик шат. Менә сез җиргә энҗедәй сибелеп, тагын бер салкын кыштан арынуыбызны дәлиллисез. Юк, сез бу кыз кышны яратмый икән дип уйламагыз. Кышны да яратам, андагы кар бөртекләре дә ошый миңа. Кар яуганда урам буйлап йөрим, саф һава сулыйм, чаңгыда шуам. Кыш көне туган көнемне дә бәйрәм итәм. Кышын яуган кар бөртекләре дә сез идегезме әллә?
* Исәнме, балам! Сезне сагынып, Бакалы районы Иске Балыклы авылы халкының да күңеленә бәхет - шатлыклар өләшим дип килдем. Әйе, кышкы кар бөртекләре дә мин идем. Бигрәк тә сине сагындым, Гөлназ! Синең битләреңнән үбәсем, тамчылар булып кашларыңа, керфекләреңә, чәчләреңә тамасым килде. Хәлләрең, кәефләрең әйбәтме? Нинди яңалыкларың бар?
* Хәлләрем әйбәт. Ямьле яз көннәре башлану белән сәламәтлегем дә яхшырып китте, кәефем дә күтәрелде. Ләкин мин сезне көттем, сезнең белән бергә мәхәббәтемне сагындым. Үткән ел, шундый җылы яңгырлар астында бергәләп йөргән чакларымны, кулларының җылысын, нурлы йөзен сагынам. Тизрәк күрәсем, кочаклыйсым килә. Очрашу мизгелләрен күз алдыма китерәм, сәгатьләрне, минутларны саныйм.
* Кайгырма,балам, сабыр бул! Әйбәт кенә хезмәтен тутырсын да, исән генә кайтып җитсен синең яратканың. Егет кешенең Армия сафларында хезмәт итүе – үзе зур куаныч, батырлык ул. Бөтен егетләр дә үз теләге белән хезмәткә алынырга ашкынып тормый. Синең егетең уңган, булган, шәп кеше.
* Рәхмәт яңгырым! Син мине аңлыйсың, күңелемә дәрт өстисең, тынычландырасың. Күк күкрәгәндә әзрәк куркып алсам да, синең җылы тамчыларың миңа көч биргән кебек. Яңгыр тамчыларының сихри тавышы- табигать кенә чыгара алган илаһи моң ул. Шул моңны озак вакытлар тыңлыйсы килә. Тыңлый – тыңлый йоклап киткән чакларым да булды минем. Ә аннан соң чыккан салават күперенең матурлыгын сүз белән генә аңлатып була микән?! Җитмеш төрле төс белән балкый кебек ул.Аның һәрбер төсе кешенең иң нечкә кылларына үтеп керә дә, матурлыкка, изгелеккә өнди.
* Күңелең шундый изге булганга яратам да инде мин сине, Гөлназ! Синең бәхетле булуыңны телим, шат йөзеңне, елмайганыңны күрәсем, битләреңнән назлыйсым килә.
* Бу елны да ялан аяк җылы яңгыр астында йөрисе, беренче күк күкрәгәндә җирдә тәгәрисем килә минем. Кечкенә чагымнан ук әбием күк күкрәгәндә җирдә тәгәрәсәң, чирләрең бетә, сәламәтлек килә дигән иде. Нигәдер, күңелем белән шуңа ышанам, терелеп тә китәрмен кебек.

Ләйсән яңгыр яуганда, сине уйлап барганда,

Әй өзелә минем үзәгем...,- дип җырлап та җибәрәм.

* Терелерсең, ә мин шифалы яңгырларымны яудырып торырмын.
* Рәхмәтем зур, сезгә, тамчыларым. Сез бит чәчәкләрне үстерүче, дөньяны сафландыручы, ямьләндерүче, табигатьне яшеллеккә күмүче. Алла боерган булса, ләйсән яңгырлар белән бергә минем сөйгән ярым да кайтыр, мине сагынып кочагына алыр. Кояш табигатьтә генә түгел, минем күңелемдә дә балкыр дип ышанам. Һәр тамчың синең кешеләргә бәхет- шатлык, күңелләренә тынычлык, тәннәренә сәламәтлек алып килсен иде! Игеннәребез уңсын, һаваларыбыз сафлансын, матур итеп бөреләр калкып чыксын, агачлар яфрак ярсын, илләребездә сугышлар булмасын!
* Рәхмәт изге теләкләреңә. Синең кебек яхшы күңелле кызларыбыз күбрәк булып, матурлыкны күрә белсеннәр, канәгать булып яшәсеннәр иде кешеләр! Егетең дә хезмәтен тутырып кайтып, бәхетле очрашулар насыйп булсын иде, балакаем!